|  |  |
| --- | --- |
| Krødsherad kommune | **Vår ref.:** 623034/2020 - 2020/111545 |
| Ringnesveien 10 | **Deres ref.:**  |
| 3536 NORESUND | **Dato:** 16.12.2020 |
|  |  |

# Svar på søknad på regionale utviklingsmidler for Midt-Buskerud - Best uten bil

Regionrådet for Midt- Buskerud behandlet på sitt møte 30.10.2020, sak 15/20- Bruk av restpott- regionale utviklingsmidler for Midt- Buskerud og gjorde slikt vedtak:

«Den resterende potten med regionale utviklingsmidler for Midt-Buskerud benyttes til å styrke eksisterende utviklingsprosjekter i regionen. Midlene utbetales til prosjekter som sender en søknad som oppfyller kravene i vedlagte utlysningstekst. Midlene fordeles som følger: c) Kr 600 000 til Testarena Norefjell d) Kr 600 000 til Grønt Fagsenter Buskerud»

På bakgrunn av dette vedtaket har Viken fylkeskommune mottatt en søknad fra Krødsherad kommune som søker om tilskudd sammen med Testarena Norefjell til prosjektet «Best uten bil».

Vi har i tillegg mottatt flere opplysninger etter forespørsel slik at vi anser søknaden som godt dokumentert.

Søknaden er behandlet administrativt etter delegasjon fra fylkesrådet.

Viken fylkeskommune gir med dette et tilsagn om støtte på inntil kr. 600.000 til nevnte prosjekt.

Midlene bevilges fra tidligere bevilgede regionale utviklingsmidler, øremerket Midt- Buskerud.

Viken fylkeskommune har vurdert det slik at Krødsherad kommune ikke utøver økonomisk aktivitet, og at dere ikke anses som et foretak i EØS-avtalens forstand. EØS-avtalens regler om offentlig støtte kommer dermed ikke til anvendelse på dette tilskuddet.

75% av tilskuddet kan utbetales på anmodning fra Krødsherad kommune. Ved anmodning om utbetaling bekrefter Krødsherad kommune at de godtar vilkårene for tilskudd.

Restbeløpet utbetales når vi mottar rapport og revidert regnskap.

**Frist for rapportering er 20.12.2022**

Tilskuddet er bevilget på grunnlag av opplysninger i prosjektet gitt i søknaden, herunder aktiviteter, finansiering mv.

Midlene forutsettes nyttet til formål og tiltak angitt i søknaden.

For øvrig gjelder følgende vilkår for tilsagnet:

-Tilskuddet kan maks utgjøre 50% av samlet prosjektsøknad

-Dersom prosjektet ikke gjennomføres i det omfang som er planlagt, eller det av andre grunner er utbetalt for høyt tilskuddsbeløp, vil for mye utbetalt tilskudd kunne bli krevd tilbakebetalt.

-Viken fylkeskommune vil også kunne kreve midlene tilbakebetalt dersom vi ikke mottar en rapport med revisorbekreftet regnskap.

-Vesentlige avvik fra aktiviteter, milepæler, organisering og økonomi skal meldes når avvik oppstår, og godkjennes av Viken fylkeskommune

-Tilskuddet kan ikke omdisponeres med mindre dette er godkjent etter søknad til viken fylkeskommune, og skal ikke dekke utgifter til ordinær drift eller investeringer.

-Ved omtale av prosjektet skal det opplyses om at Viken fylkeskommune har støttet prosjektet. Viken fylkeskommunes logo skal brukes på alle trykte materialer, digitale flater og på arrangementer i regi av prosjektet. Logoer og annet grafisk materiale finnes på Viken fylkeskommunes nettsider. Fylkeskommunen skal være synlig på lik linje med andre bidragsytere.

**Krav til regnskapet:**

Prosjektet må være underlagt god økonomistyring og det forutsettes at tilskuddsmottaker fører separat prosjektregnskap for bruken av midlene. Prosjektregnskap skal kunne sammenlignes med det godkjente kostnadsbudsjettet. Reelle kostnader tilknyttet prosjektet skal legges til grunn. Fylkeskommunen og fylkesrevisjonen har til enhver tid rett til innsyn i regnskap og bilag vedrørende bruk av tilskudd.

**Revisjon**

For rapportering på tilskudd fra og med kr 200.000 kreves det revidert prosjektregnskap fra offentlig godkjent revisor (ISRS 4400 – Avtalte kontrollhandlinger) eller godkjent regnskapsfører dersom virksomheten ikke er revisjonspliktig.

Avtalte kontrollhandlinger bør minimum inneholde at revisor bekrefter:

* kostnader er ført i regnskapet
* egeninnsats i tid er dokumentert med timelister
* benyttet timesats er i overensstemmelse med avtale
* prosjektet er gjennomført i overensstemmelse med godkjent prosjektplanen

**Klageadgang**

Vedtak om støtte til tiltak er å betrakte som enkeltvedtak i henhold til Forvaltningsloven og gir klageadgang (jf. Forvaltningsloven §28). Klagefristen er 3 uker fra vedtak ble kjent for søker. Det er særskilt klagenemnd for forvaltningssaker som behandler eventuelle klager. Klagen sendes til post@viken.no. Klagen skal nevne det vedtaket det klages over, hva klagen gjelder og hva den støtter seg til.

Kontaktperson i Viken fylkeskommune er Lasse Narjord Thue, lassethu@viken.no

Vennlig hilsen

|  |  |
| --- | --- |
| Bente Bjerknes | Kjersti Bærug Hulbak |
| Avdelingsleder | Spesialrådgiver |

Kopi til:

|  |
| --- |
| Ellen Anne Bye |